Blom-inspirasie by die Kaapstadse Blommeskou
JY LEES NOU Blom-inspirasie by die Kaapstadse Blommeskou
In die hartjie van die Kaapse blomstreek, by die pas opgeknapte Kasteel die Goeie Hoop, is daar vanjaar 'n fees vir die oog: Die Kaapstadse Blommeskou word van 27 - 30 Oktober by dié 350 jaar oue gebou gehou .
Die Kaapstadse Blommeskou wil die lewende erfenis word waardeur die Moederstad sy natuurlike skoonheid kan bevorder. Dié skou wil tuine, tuinmaak, en trends en ontwerpe vir die buitelug met almal deel; en wys dat volhoubaarheid ook mooi kan wees. Boonop wil dit plaaslike kos, kultuur en die gemeenskap vier.
Jy kan uitsien na ...
Ontdek magiese, mooi en inspirerende tuine, ontwerp en geskep deur van die land se top-tuinontwerpers.
Tydens dié splinternuwe blommekompetisie word amateurs, semi-professionele en professionele bloemiste en blomkunstenaars die geleentheid gegee om hul vaardighede en flair te wys.
Die blom-teater wys vir jou die lieflike wêreld van snyblomme. Dit word in die Bakhuys-kamer in die Kasteel gehou. Alwijn Burger, ons eie Blomboy, is die kurator van dié unieke blomrangskikkings van SA se top-blomkunstenaars en kommersiële bloemiste – in samewerking met die Suid-Afrikaanse Munt.
"Flowers in Art"-uitstalling
Blomkuns word lewend in die "Flowers in Art"-galery. Soos die ander uitstallings vier dit die skoonheid, volhoubaarheid, kultuur en gemeenskap – in samewerking met Epson.
Koop jou eie
Jy kan ook tydens die skou alles koop vir jou eie inspirasie-tuin: sade, blomme, bome, tuinversierings en bykomstighede.
Kwekery en waterwys uitstalling
Die waterwys uitstalling is al langs die Kasteel se terrasse en deel van die Wêreld-Natuurfonds (WWF) se Journey of Water-veldtog. Jy kan ook van dié watervriendelike plante koop.
Kos- en drank-tuin
Tussen die groentetuine kan besoekers artisan-kos probeer en koop; asook craft-bier, vonkelwyn, wyn, gaskoeldranke, tee en koffie drink. Praatjies en demonstrasies Dié blommeskou gee jou die geleentheid om jou kennis uit te brei met 'n verskeidenheid werksessies. Onderwerpe sluit in hoe om jou eie vertikale tuin te maak, tot "boerdery" in die stad, perma-kultuur en hoe om op 'n watervriendelike manier tuin te maak. Kinders kan die Saterdag en Sondag aan die Biomimicry-werksessies deelneem.
In die Lady Anne Barnard-kamer kan jy ook van SA se tuinkenners en kos-celebs ontmoet. Sprekers sluit in David Davidson, Justine Drake, Keith Kirsten, Jan Blok, Tanya Visser en ook die tuiniers van die skoutuine. Kaartjies hiervoor is R500 en kan ook deur Computicket gekoop word.